બે દાયકા પહેલા નૂતનવર્ષનો આખો દિવસ સગાસંબંધીઓ મિત્રોને મળીને સાલ મુબારક કરવામાં વિતતો હતો પણ હવે મોબાઈલની એકાદ એપ્લીકેશનથી અનેક મિત્રોને એક સાથે નૂતન વર્ષાભિનંદન કહી દેવાય છે. જેના પગલે બેસતાવર્ષના દિવસે તૈયાર થઈ, ખાસ આ દિવસ માટે સિવડાવેલા કે ખરીદેલા વસ્ત્રો પહેરીને સગાસંબંધીઓને ત્યાં બેસવા જવાનો અને મોઢુ ભાંગી જાય ત્યાં સુધી પ્રેમથી અપાતી મિઠાઈ આરોગવાનો રિવાજ નોંધપાત્ર ઘટી રહ્યો છે. ફેસબૂક,ટ્વીટર,વોટ્સએપ,એસએમએસમાં નવા નવા વર્ષની શુભેચ્છા કલરફૂલ, આકર્ષક હોય છે, સાહિત્યક રોચક શબ્દો રેડીમેઈડ મળી જાયછે પણ તે હૃદયસ્પર્શી નથી બની શકતા. મંદિરોમાં ભગવાનને અન્નકૂટનો થાળ ધરાવાયો જેમાં અનેકવિધ વાનગીઓ ભગવાનને ભાવથી અર્પણ કરાય છે. ભગવાન તેમાંથી જેટલો હોય એટલો માત્ર ‘ભાવ’જ સ્વીકારે છે અને ભક્તોમાં આ પ્રસાદ વહેંચાતો હોય છે.